15. schôdza NR SR - 1.deň - C. po polnoci
Dátum: 2017-04-07
Poslanec: Verešová, Anna (OĽANO)
Druh vystúpenia: Vystúpenie v rozprave

264. Dobré ráno všetkým. Takže zopakujme si to. Bola zvolaná schôdza proti noci, aj keď to bolo technicky možné na budúci týždeň. Nie táto, ale prerušená, v ktorej sme mohli pokračovať, tak my sme tu celé tie hodiny od šestnástej až doteraz preto, že minister Richter nekoná vo veci ochrany maloletých detí, vo veci ochrany tých najzraniteľnejších detí, závislých detí, nekoná napriek tomu, že by mal konať, ako mu to ukladá zákon o sociálnoprávnej ochrany detí, § 85, ktorý hovorí, že minister, ministerstvo zruší akreditáciu, ak sú metódami, postupami, postupmi alebo technikami činnosti vykonávania opatrení sociálnoprávnej ochrany detí, je ohrozené život a zdravie alebo môže byť ohrozený život a zdravie. Takže nie dokonané, dopotvrdené policajtmi, vyšetrené, odsúdené trestné činy, ale už len podozrenie, že sa tu môže narušiť zdravý psychický, fyzický vývin dieťaťa, že mu bolo ublížené! Už len podozrenie! Pretože hovoríme o deťoch, nie o nás dospelých. Hovoríme o deťoch, ktoré treba výsostne chrániť, maximálne chrániť a mať v sebe obrovskú zelenú klapku, červenú, jednoducho zasvieti mi, tuto je dieťa, musím byť ostražitejší. Pritom mám niekedy, som mala pri vás, páni poslanci SMER-u, pocit, že vy hovoríte o diaľniciach, a nie o deťoch. Pán minister Richter nedokáže ochrániť naše deti. A tak si zopakujme. Hovorili ste nám v septembri v 2016., že nemáme dosť informácií. Vykonali sme trojmesačný poslanecký prieskum na ústredí, na ministerstve, na úrade práce v Galante, v Čistom dni a ešte aj tuná v Národnej rade sme opakovane komunikovali a pýtali sme si informácie. Dve psychologičky, zamestnankyne ústredia práce hovorili o tom, ako bola vykonaná kontrola, a kritizovali svojich nadriadených a rada vám to prečítam. Komora sociálnych pracovníkov a sociálnych asistentov potvrdila abdikácie dvoch členov akreditačnej komisie a vyjadrila vlastne takto nesúhlas s tým, že minister rozhodol neodobrať napriek všetkým podnetom a ich odporúčaniu akreditáciu Čistému dňu. Z poslaneckého prieskumu by som chcela zopakovať, čosi veľmi mi zarezonovalo, že ústredie vždy dospelo k záveru, že v zmysle zákona o sociálnoprávnej ochrane detí a sociálnej kuratele nemá dostatočné kompetencie na realizáciu kontroly úrovne vykonávania týchto opatrení. Ani ministerstvo práce však necítilo byť dostatočne kompetentné a personálne vybavené na vykonanie tejto kontroly. Náš poslanecký prieskum teda potvrdil nečinnosť kontrolných orgánov a bagatelizovanie sťažností detí a rodičov umiestnených v resocializačnom stredisku Čistý deň. Bagatelizovanie sa prejavuje predovšetkým v tom, že individuálne sťažnosti sú spravidla považované za neopodstatnené a nepravdivé. Ja som nedopovedala v tej svojej prvej rozprave, z prieskumu na ústredí som si dala vypracovať audítorovi analýzu štyroch zmlúv o poskytnutí finančného príspevku medzi ústredím a Čistým dňom. Totižto minister aj štátny tajomník Ondruš nám, aj generálny riaditeľ Valentovič nám opakovane hovorili, že nemôžu kontrolovať neštátne subjekty. Totálny blud! Totálny blud! Každý neverejný poskytovateľ, ktorý dostane verejné zdroje, to znamená finančné prostriedky zo štátneho rozpočtu, je kontrolovaný a garantujem vám, že neziskové organizácie ako neverejní poskytovatelia sú kontrolovaní oveľa viac. Na základe predloženej zmluvy číslo... z 2016. a z odpovedí mi audítorka konštatovala: 1. Zlyhanie kontroly výkonu opatrení sociálnoprávnej ochrany detí v nadväznosti na finančnú kontrolu, chýbala kontrola spôsobilosti a odbornosti zamestnancov v zmysle zákona o pedagogických zamestnancoch a odborných zamestnancoch. 2. Ministerstvo práce ako orgán verejnej správy neurčil pri poskytovaní a použití verejných financií také podmienky, aby bolo zabezpečené hospodárne, efektívne, účinné a účelné hospodárenie s verejnými financiami. 3. Uzatvorené zmluvy - a mám tu čísla, môžete sa prísť pozrieť - medzi ÚPSVaR-om a Čistý deň, nezisková organizácia, obsahuje fatálne chyby, ktoré sú v rozpore so zákonom o rozpočtových pravidlách verejnej správy a o finančnej kontrole a audite. A ešte mám čas, tak by som si dovolila na také osvieženie prečítať pár odstavcov z rozhovoru s psychologičkou Katarínou Hatrákovou, zamestnankyňou ústredia práce, ktorá pred rokom robila dlhodobú kontrolu v Čistom dni, kde zistila závažné problémy. - Prečo ste začali preverovať zariadenie Čistý deň? - V decembri roku 2015 nás oslovil Odbor kontroly na ministerstve. Minister... Na ministerstvo prišiel totiž podnet, ktorý bol posunutý ústrediu. - Čo ste mali skúmať? - Čistý deň má podpísanú zmluvu s ústredím práce, na základe ktorej v rámci výkonu svojej služby musí poskytovať aj psychologickú starostlivosť. Z toho vyplývalo, že bolo treba kontrolovať aj psychológa, ktorý tam mal pracovať. - Hovorili ste, že o kontrolu ste boli požiadaná na základe istého podnetu. O čo presne šlo? - Primárne sme ho dostali od rodičov Natálie - ide o tú Natáliu, ktorá naštartovala kauzu -, podľa ktorých tam prišlo k sexuálnemu zneužívaniu s tým, že pravdepodobne nešlo o ojedinelý prípad. - Boli tam vážne, teda vážne formálne nedostatky? Preskakujem. - Skúmali ste, čo sa dialo v realite? - V intenciách poverenia to bolo problematické. - Naznačujete, že zo strany vašich nadradených išlo o to, aby ste na základe podnetu urobili len formálnu kontrolu a nešli viac pod povrch? - (Ticho.) Presne tak. - Hovoríte, že ste mali z Čistého dňa zlý pocit, súčasne ste zistili, že fungovanie zariadenia je minimálne sčasti v rozpore so zmluvou a zákonom. Čo sa teda dialo po ukončení vašich kontrol? - Záverom kontroly bolo, že Čistý deň nenapĺňa zmluvu, ktorú má s ústredím práce a na základe ktorej majú deti prechádzať resocializačným procesom a jeho súčasťou má byť aj práca so psychológom, teda terapeutický a poradenský proces. Čistý deň nevedel dokázať, že zamestnával riadneho psychológa, resp. že sa tento proces, že tento proces vykonával. A jej kolegyňa, aby som citovala, ako sa volala, psychologička Hradileková k tomu pridáva: "Kolegyňa napísala správu, ktorú jej však nariadili zmeniť. Prišla vtedy do kancelárie a bola veľmi nešťastná, pretože jej správu, jej správa bola označená za neprijateľnú. Vtedajšia riaditeľka sekcie rodiny ju podľa nej nútila vyškrtať alebo pozmeniť vety v správe. Videla som e-maily, ktoré obsahovali podrobnejšie inštrukcie, ako upraviť správu z kontroly. Potom zistila, že tieto e-maily jej v pracovnom počítači zmizli. Celé konverzácie. Správa bola pozmenená na pokyn jej nadriadených." Prečo? Prečo?! Čo je také závažné? Prečo pán minister takto chráni Čistý deň? Chráni ústredie? Chráni svoje ministerstvo? Chráni seba? Tu naozaj nestačí ani jeho odchod. Toto je diletantizmus najhrubšieho zrna. Na odchod je celá táto mašinéria, ktorá nevie ochrániť naše deti.